钦定古今图书集成/明伦汇编/人事典/第052卷 > 《申鉴》 > 《愁赋》明·王世贞
## 钦定古今图书集成/明伦汇编/人事典/第052卷 > 《申鉴》 > 《愁赋》明·王世贞

摇落穷愁，云胡在心？棼如蚕丝，历乱难禁；又似胶漆，
黏结不分。沈冥昼晦，郁术寒云。七情之表，五蕴之外。
别构愁国，金汤衣带。海输何竭，酒攻不解。于是仆产
乐土，晚系愁庭，出入愁伍，寝食愁并。朱颜向墨，鬒鬓
移素。中肠阴窄，骈胁徐露。邻死尺寸，厌生万端，抚膺
搏颊，聊举其凡。在昔齐相初羇，燕储未释，狐腋已空，
“乌头尚黑。贿幸姬兮不顾，望故乡兮长隔。”鸡迫明而
咿喔，马中夜而茧栗。崤关垂启，追兵已迫。若乃荆卿
既遣，吕王若故。刃隔提囊，尸分踞柱。秦兵电发，檄书
星布。君父怨谪，国人指詈。辽左奚匿，易流堪揭。抚头
颅而非我，知社稷之他氏。至如苏季献策，三年不收；
然桂欲烬，因鬼虚谋。貂离披而别体，马跼蹐而异投。
鸣机转轧，戛釜谁留？荣将贵逝，辱与贱求。爰有中废
长门，追宠增成。君恩一失，六宫见轻。玉阶绝迹，银井
无声。明月含波，春花欲霰。宫车径度，《箫韶》别殿。空乞
赋于黄金，但沈吟于纨扇。又乃弃妻斥女，缄思窦公。
爰爰白兔，趯趯草虫。鸳鸯瓦坼，玳瑁床空。滔戍不归，
嘉书未返。铁岭天遥，榆关梦转。睹三星以何夕，叹流
年之渐晚。其或中朝凤女，远嫁乌孙，酪浆盛腥，毳褐
奇温。穹庐代宇，服匿承樽。髵䰄赭面，啁啾兽言。盼嵯
峨之金屋，隔缥缈之玉门。虽托情于黄鹄，竟绝轨于
南辕。载有王稽内诛，安平外畔，应侯奉朝，明主兴叹。
一士谔谔，沈几先见。欲辞不可，觉祸难远。嗟富贵之
履危，仍寄愿于贫贱。未若屈子悬肠，郢都削迹，汉涘
詹尹谢䇲，渔父鼓枻。隐宗国之犹线，慨谗夫之为虿。
乐猗桑之无知，睹耿雉而尚寐。抱石匪远，回光难觊。
及夫晋祚中衰，司空被羁。卢郎感交，破涕为诗。如何
抚枕，遂异闻鸡。倚危谯而清啸，掞扶风之妙辞。双辀骇驷，华盖摧坻。百炼绕指，七尺难期。於戏！梁狱重关，
夏台累榭。四候辞春，两仪偏夜。雀鼠同贪，荆棘互藉。
贝锦滔天，金鸡杳赦。功成不赏，冤极何论。感飞霜于
六月，迟返照于九阍。身将奋而俄掣，声欲举而潜吞。
惧于垣之属耳，独黯然以销魂。《乱》曰：“秋风至兮愁以
来，秋风逝兮愁不归。愁带长兮无可减，愁泪枯兮不
沾衣。万古愁兮一身敛，祇”应人世有愁稀。